CELEX: 62013CN0090
Language: sk
Date: 2013-02-22 00:00:00
Title: Vec C-90/13 P: Odvolanie podané 22. februára 2013 : 1. garantovaná a.s. proti rozsudku Všeobecného súdu (tretia komora) z  12. decembra 2012 vo veci T-392/09, 1. garantovaná a.s./Európska komisia

20.4.2013   
            
            
               SK
            
            
               Úradný vestník Európskej únie
            
            
               C 114/28
            
         Odvolanie podané 22. februára 2013: 1. garantovaná a.s. proti rozsudku Všeobecného súdu (tretia komora) z 12. decembra 2012 vo veci T-392/09, 1. garantovaná a.s./Európska komisia
   (Vec C-90/13 P)
   2013/C 114/43
   Jazyk konania: angličtina
   
      Účastníci konania
   
   
      Odvolateľka: 1. garantovaná a.s. (v zastúpení: B. Hartnett, barrister, O. Geiss, Rechtsanwalt, P. Lasok QC, J. Holmes, barrister)
   
      Ďalší účastník konania: Európska komisia
   
      Návrhy odvolateľky
   
   Odvolateľka navrhuje, aby Súdny dvor:
   
               —
            
            
               zrušil rozsudok Všeobecného súdu z 12. decembra 2012 vo veci T-392/09 v rozsahu, v akom sa vzťahuje na druhý žalobný dôvod odvolateľky pred Všeobecným súdom,
            
         
               —
            
            
               vyhovel tomuto dôvodu ako dôvodnému,
            
         
               —
            
            
               znížil výšku pokuty na 2,1 milióna eur, čo predstavuje 10 % obratu odvolateľky v roku 2008, ako je poznamenané v bode 84 napadnutého rozsudku, a
            
         
               —
            
            
               zaviazal Komisiu na náhradu trov konania odvolateľky.
            
         
      Odvolacie dôvody a hlavné tvrdenia
   
   Odvolateľka tvrdí, že Všeobecný súd pochybil pri zamietnutí jej druhého žalobného dôvodu.
   Článok 23 ods. 2 nariadenia č. 1/2003 (1) stanovuje: „… pokuta uložená [dotknutému podniku] nepresiahne 10 % jeho celkového obratu v predchádzajúcom obchodnom roku“. „Posledný obchodný rok“ je posledný úplný obchodný rok bezprostredne predchádzajúci dňu prijatia rozhodnutia Komisie, ktorým sa konštatuje porušenie pravidiel hospodárskej súťaže a ukladá sa pokuta.
   V prejednávanej veci bol „obratom v predchádzajúcom obchodnom roku“ obrat v roku 2008, nie obrat, ktorý zohľadnila Komisia. Dôsledkom použitia obratu za rok 2007 bolo zvýšenie pokuty uloženej spoločnosti 1. garantovaná na sumu len mierne nižšiu ako je 100 % jej obratu v obchodnom roku predchádzajúcom dňu prijatia rozhodnutia Komisie (22. júla 2009).
   Odvolateľka tvrdí, že použitie obratu za rok 2007 zo strany Komisie je v rozpore s jednoznačným znením a účelom článku 23 ods. 2 a je protiprávne. Ako bolo uvedené v druhom žalobnom dôvode v konaní pred Všeobecným súdom, pokuta by sa preto mala znížiť buď v súlade s článkom 23 ods. 2 alebo na základe výkonu neobmedzenej právomoci Súdneho dvora podľa článku 261 ZFEÚ a článku 31 nariadenia č. 1/2003.
   
      (1)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. EÚ L 1, s. 1; Mim. vyd. 08/002, s. 205).